Det er nok for vidtgående at forestille sig fortove i visse kvarterer dækket af røde løbere. Så ville man jo heller ikke kunne høre de eksklusive klik fra høje Louboutin-hæle.

Men vi nærmer os alligevel noget trist og tosset i den danske hovedstad og andre storbyer. Vi nærmer os en genfortælling af Charles Dickens’ ’A Tale of Two Cities’. Den handlede ganske vist om London og Paris. Historien i dag handler om København, der risikerer at blive delt i to byer, hvor de velhavende kommer til at fylde det meste.

Som Berlingske Business skrev forleden, så er en samlet blå blok klar til at slette kravet om almene boliger fra planloven: »De melder sig parat til at fjerne den del af planloven, der betyder, at kommuner kan kræve, at en fjerdedel af af alle nybyggede boliger skal være almene boliger«.